Иван Чургович

Иван Чургович; *26. януар 1791, с. Новоселиця (Újkemence) жупы Унг, Мадярске кральовство  (нынѣ Перечинскый район Закарпатской области)Дакотры жерела указують на Новоселицю (Újszék) Снинского окреса жупы Земплин (Алмаший, Ковач, Магочи, Поп). — †2. октобер  1862, Унгвар, Мадярске кральовство (нынѣ Ужгород, Украина) — угро-руськый педагог, церковный, школно-просвѣтителный администратор, доктор богословия. 

 Биография 
Иван Чургович родив ся року 1791 в фамилии грекокатолицкого священика, гимназиалный курс освоив в Унгварѣ и Будапештѣ, четырирочне теологичне образованя достав на Унгварской семинарии, року 1817 быв рукоположеный в священикы и зачав робити як профессор Унгварской кральовской гимназии. Року 1819 быв посланый до вѣденского Богословского инштитута св. Августина ФринтанеумОфициална назва  K. u. K. höheres Weltpriesterbildungsinstitut zum hl. Augustin (Цѣсарско-кральовскый богословскый инштитут св. Августина), неофициалны назвы Августинеум, або Фринтанеум (од имени епископа Якоба Фринта, подавшого идею такого инштитута). Фунговав в роках 1816–1918, а посылали до него по едного штудента од епархии. Задача инштитута была воспитати елиту, яка скрѣпить всѣ части многонационалной монархии. См. Das „Projekt Frintaneum“: Das Priesterkolleg St. Augustin „Frintaneum“ in Wien 1816-1918: Kirchliche Elite-Bildung im Donau-Alpen-Adria-Raum. , де року 1823 достав ученый ступѣнь доктора теологии.

По навернѣню дому быв посланый священиком в Гайдубесермень (Hajdúböszörmény), де служив три рокы. Csurgovics János. // Szinnyei József. Magyar írók élete és munkái II. (Caban–Exner). Budapest: Hornyánszky. 1893.  
До Унгвару вернув ся року 1827, достав титулу каноника и пост директора Унгварской кральовской державной гимназии. И едно и друге удѣляло ся кральовсков милостьов. Каноник — высшый духовник епархии, член капитулы, администрации епископа.  
Року 1831, понеже умер епископ Алексѣй Повчий, Йоанн Чургович зоставать капитулов выбраный на генералного викаряПомочник епископа. и аж до року 1837, коли  быв назначеный новый епископ, Василий Попович, выповняв функцию главного администратора епархии. Параллелно быв директором гимназии, яка находила ся такой там, на улици Капитулной. Року 1833 прияв понуку хормайстра  К. Матезонского и створив хор, якый пак прославив ся далеко за границями епархии. Плановав выпускати Руську народну газету, заложити кириличну печатню, но се ему не удало ся. Зобрав велику библиотеку научной  литературы, котра по его смерти была хранена аж до року 1948 в Домѣ А. Духновича, а по ликвидации общества трафила до библиотекы Ужгородской универзиты, до музея и в приватны библиотекы. 
Умер року 1862 в Ужгородѣ.

 Директорство в гимназии 
За вшиток час ествованя гимназии никто из директорох не занимав свой пост так довго як Йоанн Чургович (1827–1856), а еще параллелно быв директором учительской семинарии (1839–1861), што якнайлѣпше свѣдчить о его педагогичном наданю.Федір Брецко. Першій ужгородській гімназії — 400 років. // Интернет новинкы «Ріо», (дат. цит. Неділя, 2016.12.18)  Оба училища находили ся в тых рокох на улици Капитулной, так же повинности каноника и два педагогичны директорскы посты дало ся згодити. 
В семинарии Чургович  установив строгый порядок, выробив Правила семинариста, свого рода десять заповѣдей штудента. 

Тоты правила фунговали и в Унгварской гимназии: 
 Духовность — примарна, а материалны цѣнности — секундарны в животѣ. 
 Люби ближного не менше, як самого себе. 
 Будь щастливый, коли оддаваш, а не коли доставаш. 
 Честуй старшых, чужу роботу, горди ся цѣнностями минулого и хрань их. 
 Выявляй националну гордость, але, як у вшитком, знай мѣру. 
 Подтримуй злагоду межи людьми розличных поглядох, вѣровань и походжѣня. 
 Безконечна усиловность в науцѣ, трудѣ и выдержливость — зарука успѣху. 
 Совѣсть, правдивость, скромность и порядность — украса чоловѣка. 
 Не тяжкай ся, не будь завистливым, не высмѣвай иншых, а старай ся их розумѣти. 
 Лем праца збогачать науку, културу и духовность. 

Гимназия року 1856 стала ся восьмирочнов, выросло  число  и едукация профессорох, а во выпускной класѣ завели науку филозофии. Йоанн Чургович створив научну библиотеку, завюг катедралну и кабинетно-лабораторну систему наукы, упорядковав шпортовы площадкы.

  Публикованы и рукописны роботы 
О. Йоанн Чургович свои роботы, переважно духовной и педагогичной тематикы, публиковав в Листку, редактором котрого быв Евген Фенцик, мадярскоязычны — в новинцѣ Felvidéki Sion (Верховинскый Сион). Его латинскоязычны роботы товмачив по руськы Юрий Калман Жаткович, а по мадярскы Корнел Зомбори, и печатали ся по тому там само. Значна часть робот зостала в рукописах, напримѣр: Ünnepi, vasárnapi, nagybőjti és gyászbeszédek (по мадярскы); Недѣльны, святочны и постовы проповѣди (18 проповѣдей по руськы); учебник Педагогия и методика (Paedagogia és Methodica), написаный по руськы и по мадярскы.
Проповѣди выдав року 1888 , директор Унгварской пѣвцоучительской семинарии под назвов Церковныя проповѣди Іоанна Чурговича, а сто роков по тому перевыданы в Ужгородѣ в осучасненом выкладѣ.О. Йоанн Чургович в Обл.Научной Библиотецѣ, Ужгород 

 Жерела 
 Алмашій М. Чургович Іван. // Алмашій М. Русинська педагогічна енциклопедія. Ужгород, 2005. Сс. 290–291.
 Гомоннай В. В. Іоан Іванович Чургович // В.Гомоннай. Антологія педагогічної думки Закарпаття.  Ужгород, 1992. С. 42-44.
 Ковач, Ф. Чургович Іоанн // Краєзнавчий словник русинів-українців, Пряшівщина. Пряшів, 1999. .  С.373. 
 Маґочій П. Р., Поп І. Чургович Іоанн // Енциклопедія історії та культури карпатських русинів. Ужгород, 2010.  Сс. 811–812. 
 Павленко Г. Чургович Іван Іванович // Павленко, Г. Діячі історії, науки і культури Закарпаття : малий енцикл. слов. – Ужгород, 1999. – С. 183-184.
 Поп И. Чургович Иван // Поп. И. Энциклопедия Подкарпатской  Руси. – Ужгород, изд-во В. Падяк, 2001. – С. 406.
 Філіп, Людвіг. Ужгородська ґімназія круз вікы. // Подкарпатський Русин. № 50 (63), октобер 2012. С. 5.
 Szinnyei József. Magyar írók élete és munkái II. (Caban–Exner). Budapest: Hornyánszky. 1893.

 Одказы  
 Szinnyei József. Magyar írók élete és munkái II. (Caban–Exner). 

 Референции 

Катеґорія:Русиньскы педаґоґы
Катеґорія:Русиньскы церьковны дїятелї